title: I Sigir Jadma tuah Asibak
text: Ada koné satua anak luh daa, ubuh uli cenikkan tinggalan rerama luh muani tur padidi sing ngelah nyama. Kacerita Ni Ubuh sedekan maan ngidih padi. Padiné ento jani lakar tebuka. Mara tuunanga keberanga malu di tanahé, kaget teka uli dija ujan bales masriok makacagan. Ni Ubuh ngénggalang nuduk padiné abana menekan ka balene. Suba padiné di balené, matanainé luung endang ngenter. Buin tuunanga padinné, buin peteng dedet gurninné tur ujan bales. Ni Ubuh bincuh nyaup-nyaup tur plaibanga padinné ka balene. Kéto dogen busan-busan menek tuunanga, kanti ia marasa kenyel. Pedih basangné, laut Ni Ubuh munyi sada ngembros, "Sing tuah Betara Suryané bébéki pesan tekén awake lacur, neh ke tunggingina!" Plitanga jitné marep matanaine. Suba keto teka andang luung nrengdeng aine. Ditu buin jumunina nuunang padinné keberanga di natahé, kanti tuh ngritik, lantas tebuka dadin baas.